L'Acadèmia Saguntina clausura la seua Escola d’Estiu amb una representació teatral
11 de juliol 2017

![](/media/eunjasmd/87__clausura_as_c.jpg)  

El Teatre Romà de Sagunt va acollir dissabte l'acte de clausura de l’Escola d’Estiu de l'Acadèmia Saguntina, organitzada per Euroclassica amb la Domus Baebia i l'Associació Ludere et Discere amb la col·laboració de l'Ajuntament de Sagunt.

L’Escola d’Estiu ha tingut una durada d'una setmana i han participat 41 alumnes de Grècia, Itàlia i diferents punts d'Espanya. Estos, junt als seus professors, han aprés i gaudit en l'escola pionera de la didàctica de la cultura clàssica, la Domus Baebia de Sagunt.

A més dels tallers de cultura clàssica, han visitat diferents monuments del nostre patrimoni i han compartit aspectes de les seues cultures, com els balls grecs que van tindre lloc divendres a la nit en la plaça de la Concòrdia.

![](/media/1y5dce2w/87___clausura_as2_c.jpg)  

El regidor d'Educació i de Cultura, José Manuel Tarazona indica que **“els estudiants d'Humanitats Clàssiques vinguts de diferents països d'Europa han pogut fer, des del present, un viatge al passat per a conéixer de ben prop la cultura clàssica que ens uneix com a denominador comú de la història compartida i identitària. L'aprenentatge actiu s'ha implementat en visites i activitats en el nostre patrimoni històric”.**

D'altra banda, Tarazona també ha assegurat que gràcies a la contribució de Domus Baebia, un centre d'educació pioner en la didàctica de la cultura clàssica i innovació educativa, es poden desenvolupar estes activitats i tallers que són únics a Europa per la seua qualitat. El regidor de Cultura i d'Educació també ha volgut destacar la interpretació que van realitzar els alumnes de l'obra _Antígona_ en l'acte de clausura de l’Escola d’Estiu: **“Esta va ser commovedora, ja que es va interpretar en diferents llengües com el grec, l'italià o el castellà, sota la direcció de Gemma López, directora del Museu de l'Escena Grecollatina**”. Estes apostes i iniciatives són el present de Sagunt com a referent d'educació i cultura en l'àmbit estatal i internacional”. El regidor ha afegit que **“l'actuació va ser humil i sense grans mitjans tècnics, però va ser commovedor escoltar _Antígona_ en grec o italià per actors i actrius molt joves, però d'una gran capacitat interpretativa gràcies a la direcció de Gemma López”**.

En este sentit, el president de l'Acadèmia Saguntina, José Luis Navarro, va destacar que **“estes trobades poden congregar joves d'últims cursos de batxillerat de fins a 23 països europeus que formen la federació Euroclassica, l'associació europea de professors de llengües clàssiques de tot Europa”.**

**  
![](/media/uchbm2tm/87___clausura_as4_c.jpg)  
**

En l'acte de clausura es van lliurar els diplomes acreditatius i a més del regidor d'Educació i de Cultura també es va comptar amb la presència de John Bulwer, president de Euroclassica i responsable de l'Aula Didàctica del British Museum, així com José Luis Navarro i Gemma López, responsables d’Euroclassica i el professorat responsable de la Domus Baebia i Ludere et Discere.​

![](/media/k2ehu4zu/87___clausura_as3_c.jpg)  
  
  

*   [](http://www.facebook.com/sharer.php?u=https://aytosagunto.es/va/actualitat/l-academia-saguntina-clausura-la-seua-escola-d-estiu-amb-una-representacio-teatral/ "Facebook")
*   [](http://twitter.com/share?url=https://aytosagunto.es/va/actualitat/l-academia-saguntina-clausura-la-seua-escola-d-estiu-amb-una-representacio-teatral/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-academia-saguntina-clausura-la-seua-escola-d-estiu-amb-una-representacio-teatral/ "Linked In")
*   [](mailto:?body=https://aytosagunto.es/va/actualitat/l-academia-saguntina-clausura-la-seua-escola-d-estiu-amb-una-representacio-teatral/)